23/08/2016 | Administración LocalMunicipal
Narón
Secretaría
Edicto

EDICTO O abeiro do disposto no parágrafo cuarto do artigo 49 Lei 7/1985 reguladora de Bases de Réxime local, procédese á publicación do texto íntegro do Regulamento Municipal de cesión de uso/utilización de Locais e dependencias Municipais do Concello de Narón, aprobada polo Pleno do Concello, en sesión celebrada de 30 de xuño de 2016: “ REGULAMENTO MUNICIPAL DE CESIÓN DE USO/UTILIZACIÓN DE LOCAIS E DEPENDENCIAS MUNICIPAIS DO CONCELLO DE NARÓN ÍNDICE EXPOSICIÓN DE MOTIVOS TÍTULO I. DO OBXECTO E NATUREZA DO REGULAMENTO Artigo 1. Obxecto Artigo 2. Espazos públicos susceptibles de cesión de uso/ utilización privativa Artigo 3. Obxectivos TÍTULO II. DOS CENTROS CÍVICOS SOCIAIS Artigo 4. Definición Artigo 5.- Rexistro de centros cívicos sociais Artigo 6.- Obxecto e finalidades Artigo 7.- Organización e xestión dos centros cívicos sociais Artigo 8.- Os consellos reitores Artigo 9.- Actividades Artigo 10.- Beneficiarios/usuarios Artigo 11.- Dereitos dos ususarios Artigo 12.- Obrigas Artigo 13.- Instalacións Artigo 14.- Mantemento. Obras e reformas Artigo 15.- Horarios Artigo 16.- Réxime económico Artigo 17. Réxime sancionador Artigo 18. Outras potestades municipais Artigo 19.- Ambigús/cafeterías dos centros cívicos sociais Artigo 20.- Vixencia e revogación da cesión TÍTULO III.- DAS INSTALACIÓNS OU DEPENDENCIAS EN EDIFICIOS DEMANIAIS MUNICIPAIS, SUSCEPTIBLES DE OCUPACIÓN PRIVATIVA NORMAL Artigo 21.- Obxecto Artigo 22.- Beneficiarios/as Artigo 23.- Natureza Artigo 24.- Convenios de cesión Artigo 25.- Horario TÍTULO IV.- DOS INMOBLES MUNICIPAIS DE NATUREZA PATRIMONIAL Artigo 26.- Entidades cesionarias e requisitos Artigo 27.- Natureza das autorizacións Artigo 28.- Autorizacións en réxime de concorrencia Artigo 29.- Convocatoria pública Artigo 30.- Criterios de adxudicación Artigo 31.- Comisión de avaliación. Composición e funcións Artigo 32.- Solicitudes Artigo 33.- Órgano competente para instruír e resolver. Listas de agarda Artigo 34.- Usos Artigo 35.-Mantemento Artigo 36.- Horarios Artigo 37.- Espazos comúns Artigo 38.- Actividades non permitidas Artigo 39.- Responsabilidade civil Artigo 40.- Das obrigas das cesionarias Artigo 41.- Facultades de inspección Artigo 42.- Obrigas do concello Artigo 43.- Causas da extinción da cesión de uso Disposición transitoria primeira.- Consellos reitores Disposición transitoria segunda.- Utilización dos inmobles cedidos, de carácter patrimonial Disposición derrogatoria Disposición final. Entrada en vigor EXPOSICIÓN DE MOTIVOS Son principios xerais da actuación e das relacións das administracións públicas, a participación, a obxectividade e a transparencia. O Concello de Narón, de acordo co marco normativo estatal e autonómico en vigor, ten a obriga pero tamén a convicción da necesidade de favorecer a formación social e a participación cidadá. Na esfera particular do asociacionismo correspóndelle cooperar no desenvolvemento das entidades creadas para a defensa dos intereses xerais ou sectoriais da veciñanza, facilitándolles a máis amplia información sobre a súa actividade. Dentro das súas posibilidades, a Administración local terá que potenciar o uso dos medios públicos municipais, especialmente os locais e os medios de comunicación, se existisen; así como o acceso ás axudas económicas que se dispoñan para a realización das súas actividades; impulsando en definitiva a súa efectiva participación na xestión municipal e na vida local. Así mesmo, todas as corporacións locais, para o cumprimento dos seus fins e no ámbito das súas competencias, de acordo coa Constitución e as leis, teñen plena capacidade xurídica para adquirir, posuír, reivindicar, permutar, gravar ou mesmo allear toda clase de bens e celebrar contratos. Igualmente as administracións locais posúen diversas competencias no ámbito dos servizos sociocomunitarios e da promoción da cultura, o deporte ou a xuventude. Narón xa conta cun Regulamento de participación cidadá cuxo fundamental obxecto é a ordenación das formas, medios e procedementos de información e participación dos veciños/as e das entidades cidadás na xestión municipal. Esta norma prevé que o concello facilitará e promoverá a súa participación naquela xestión e fomentará a vida asociativa do municipio. Nestes decenios de convivencia democrática gozada tras a aprobación da nosa Constitución, conformouse un importante tecido veciñal e asociativo no noso municipio, que demanda a colaboración activa desta administración, concretada neste caso en ofertar localizacións axeitadas que conten coas condicións mínimas precisas para o desenvolvemento dos labores que respectivamente aquelas entidades realizan. Xa o Pleno municipal do Concello de Narón, na sesión plenaria celebrada o vinte e seis de novembro de mil novecentos oitenta e seis prestaba aprobación a un primeiro Regulamento de uso e xestión dos centros sociais de propiedade municipal, establecendo unha sinxela regulamentación normativa do réxime de uso dos inmobles entón existentes; en tanto no eido do deporte, o mesmo órgano dotouse dunha normativa de réxime interior das instalacións deportivas, o dous de xuño de mil novecentos noventa e sete. Entre as finalidades contempladas naquel primeiro regulamento, todas elas de indubidable valor e vixencia, e aplicación práctica nos nosos días, podíase atopar a prestación de servizos dirixidos á mellora dos aspectos sociais, culturais, deportivos e materiais dos cidadáns no seu ámbito xeográfico; ao desenvolvemento de actividades encamiñadas a cubrir as necesidades de comunicación, información, ocio e creación; á colaboración co concello para a prestación axeitada dos servizos públicos legalmente esixibles; ou ao fomento da participación veciñal nas actividades de interese colectivo que tenderan a desenvolver a convivencia. Case trinta anos despois da promulgación daquela normativa; constituídas e consolidadas as asociacións veciñais nos distinos barrios e parroquias das zonas urbana e rural; fortalecido o tecido asociativo deste municipio coa creación dun conxunto de entidades nos máis variados ámbitos de actuación; incrementado notablemente o patrimonio municipal de edificacións e instalacións públicas, susceptibles dun uso compartido por aquelas, o Concello de Narón, como titular destes inmobles e locais, considera preciso nestes momentos proceder ao seu estrito inventariado, regularización e determinación normativa do seu réxime de cesión de uso e utilización, co fin de facilitar o traballo daquelas asociacións e mesmo a súa intervención nos diversos colectivos da poboación municipal. Radáctase, pois, este regulamento estruturado en catro títulos; 43 artigos, dúas disposicións adicionais, unha derrogatoria e unha disposición final. TÍTULO I. DO OBXECTO E NATUREZA DO REGULAMENTO Artigo 1. Obxecto 1. É obxecto da presente disposición xeral: A).- A regulamentación da cesión e uso dos centros cívicos sociais municipais de dominio público existentes nos barrios e parroquias das zonas urbana e rural de Narón, que serán xestionados, ordinariamente, polos consellos reitores, en cuxo ámbito territorial se sitúe o local, nos termos sinalados neste regulamento. B).- Igualmente e consonte coas finalidades públicas ás que se atopan afectos, preténdese normativizar a utilización privativa e temporal daquelas instalacións ou edificios de carácter demanial- servizo público, que pola súa peculiar e propia natureza admiten tal uso normal, sempre suxeito ao interese xeral que debe presidir o actuar desta Corporación. Finalmente, C).- A regulamentación e organización da cesión temporal de uso doutros inmobles de natureza patrimonial ou “de propios”, existentes no municipio e da súa titularidade, para á súa utilización por entidades asociativas prestadoras de servizos sociocomunitarios, xuvenís e culturais que cumpran os requisitos establecidos nesta normativa. As cesións de uso ou as utilizacións privativas, sempre temporais, deses bens terán por exclusiva finalidade facilitar ás asociacións de veciños e ás entidades sen ánimo de lucro demandantes, un espazo axeitado onde poder desenvolver as súas actividades e proxectos respectivos, e acadar así os seus lexítimos obxectivos. Artigo 2. Espazos públicos susceptibles de cesión de uso/ utilización privativa A)- Centros cívicos sociais Son aqueles centros ou inmobles municipais reflectidos no inventario municipal de bens coa natureza de bens de carácter demanial, susceptibles de cesión de uso, que se enumeran a continuación: Centros cívicos sociais de Castro (Fichas 1 e 2) Centro cívico social do Couto (Ficha 3) Centro cívico social de Doso (Ficha 4) Centro cívico social do Feal (Ficha 5) Centro cívico social de Freixeiro (Ficha 6) Centro cívico social da Gándara (Ficha 7) Centro cívico social de Pedroso (actuación en execución) (Ficha 8) Centro cívico social de Piñeiros (Ficha 9) Centro cívico social de San Mateo (Ficha 10) Centro cívico social de San Xosé Obreiro (Ficha 11) Centro cívico social de San Xiao (Ficha 12) Centro cívico social de Santa Icía (Ficha 13) Centro cívico social de Sedes (Ficha 14) Centro cívico social de Virxe do Mar ((Ficha 15) Centro cívico social do Val (Ficha 16) Centro cívico social de Xuvia (Ficha 17) B)- Instalacións ou dependencias en edificios municipais de carácter demanial, susceptibles de ocupación privativa normal ou acorde coa súa propia natureza. Casa da Cultura (Antigo Chalé de Antón) (Ficha 18) Sala de Informática e Aula da Biblioteca Central. (Ficha 19) Casa da Mocidade (Ficha 20) A utilización e uso dos edificios, instalacións ou dependencias municipais, de carácter demanial, susceptibles desa mesma ocupación privativa, e con destino cultural e deportivo, regularase pola específica normativa de réxime interior que para tal fin se aprobe polos respectivos padroados de Cultura e de Deportes. C) Outros inmobles municipais de natureza patrimonial, susceptibles de ser cedidos gratuitamente a entidades, institucións ou asociacións sen ánimo de lucro. Local municipal na rúa Reis Católicos, 49 (Antigo consultorio médico de Santa Icía) (Ficha 21) Local municipal na Avda da Solaina, 6 (Baixo e primeira planta) (Ficha 22) Local municipal na rúa Reis Magos, 36-38 (baixo – San Xosé Obreiro). (Ficha 23) Local municipal na rúa Chousa de Pedra, 16 (Antiga escola da Faísca-O Couto) (Ficha 24) Locais municipais na rúa Vespasante, nº 17 e 19 (Vivendas Profeco – Piñeiros) (Fichas 25 e 26) Local municipal na rúa San Avelino, nº 17-19 (Piñeiros) Fichas 27) Local municipal na Estrada de Castela 793 (baixo-Xuvia) (Ficha 28) Local municipal na rúa Marcial Calvo, 20 (baixo O Ponto (Xuvia) (Ficha 29) Aula da Natureza de Cerdeiras (Lugar de Cerdeiras – Doso) (Ficha 30) Artigo 3. Obxectivos Son obxectivos que se perseguen coa presente regulación: Servir de canle da participación da iniciativa social e veciñal na vida pública do Concello de Narón, así como fomentar e impulsar as iniciativas da cidadanía de índole socioeducacional, sociocultural e de lecer. Apoiar o movemento asociativo prestador de servizos á comunidade, e propiciar o encontro entre as entidades asociativas poñendo á súa disposición a infraestrutura e recursos, e deste xeito servir de base á creación de sinerxías para a rendibilidade na prestación de servizos. Complementar e ordenar a rede municipal de servizos sociocomunitarios, deportivos, culturais, xuvenís, e doutra índole prestados por esta entidade local, servindo de nexo de unión e coordinación entre os servizos municipais de atención directa promovidos polo Concello de Narón e a cidadanía ou entidades asociativas e colectivos. Prestar apoio técnico e económico municipal ao movemento asociativo ao fornecer un conxunto de equipamentos, espazos e infraestruturas ás entidades para a realización das súas actividades comunitarias promovidas, ben polas propias entidades ou ben polo concello. Proporcionar un servizo de información xeral de proximidade, dirixida á poboación sobre as actividades realizadas, ou derivando, se é o caso, aos lugares onde poida obter resposta. Fomentar as accións de cooperación entre a cidadanía, asociacións e colectivos para xerar cohesión e benestar social. TÍTULO II. DOS CENTROS CÍVICOS SOCIAIS Artigo 4. Definición Para os efectos do disposto neste regulamento, considérase centro cívico social a infraestrutura ou equipamento comunitario de propiedade municipal e carácter demanial, disposto ao servizo de toda a cidadanía, e en especial dos habitantes dos barrios ou parroquias das zonas urbana e rural de Narón, destinado á prestación de servizos ás persoas e a fomentar o encontro, a comunicación, a información e a participación da veciñanza, así como a promover o asociacionismo. Trátase, pois, de edificios públicos municipais e, polo tanto, comportan unha utilización plural para todas as persoas sen distinción ningunha por razón de raza, relixión, sexo, etnia, cultura, opinión ou calquera outra condición ou circunstancia persoal. Artigo 5.- Rexistro de centros cívicos sociais 1.- Estas dependencias municipais estarán inscritas nun Rexistro de centros cívicos sociais que creará e xestionará a Concellería de Participación Cidadá e o Departamento de Patrimonio do Concello de Narón. Elaborarase unha ficha ou folla por cada centro que deberá conter como mínimo os seguintes datos: a) Denominación do centro cívico social. b) Situación, con indicación concreta do lugar onde radique e numeración da vía ou vías públicas ás que dea fronte. c) Descrición do inmoble e do seu mobiliario con expresión de se contén espazo destinado a ambigú ou cafetería. d) Espazos ou zonas utilizados polos diferentes colectivos cidadáns ou polos servizos municipais, e identificación destes segundo a planificación e programación xeral de uso dos locais. e) Consello reitor que leve a cabo a súa xestión con identificación dos membros que a representen e teléfonos de contacto. f) Asociacións e entidades que ocupen as súas dependencias con carácter permanente ou estable, cos teléfonos de contacto dos seus responsables. g) Persoa xurídica ou física que leve a xestión do espazo destinado a ambigú en caso de que existise. Para cubrir tales datos servirán de base os que obren no Inventario municipal de bens e no Rexistro de entidades cidadás de Narón.2. O Rexistro de locais sociais será público. Os datos obrantes nel poderán ser consultados pola cidadanía, tras presentar unha petición no Rexistro municipal. En calquera caso, acatarase a normativa vixente en cada momento en materia de protección de datos de carácter persoal. Artigo 6.- Obxecto e finalidades O obxecto dos centros cívicos sociais é integrar nun mesmo espazo físico os programas e actuacións que vai desenvolver o propio Concello de Narón (que serán en todo caso prevalentes, sen menoscabar a promoción da vida asociativa), cos das asociacións, colectivos e individuos, situados no radio de acción de cada centro. Terán como fins específicos: a) Ofrecerlles ás asociacións e entidades cidadás a infraestrutura ou sede necesaria para a realización de actuacións comunitarias, ben de iniciativa popular e xurdidas da propia comunidade ou planificadas dende a propia Administración local. b) Integrar e unificar os programas e servizos dos distintos departamentos municipais implicados na política social e de participación do Concello de Narón, para prestalos de forma coordinada e nun mesmo espazo. c) Garantir a solidariedade e o equilibrio entre as distintas zonas do termo municipal. d) Promover o benestar social, a animación comunitaria e a cultura. e) Fomentar o asociacionismo e a participación cidadá. f) Achegar os diversos servizos municipais de atención directa á cidadanía en concordancia coa política municipal de proximidade. g) Informar de forma xenérica sobre os principais servizos que se prestan, proxectos, actividades ou noticias de interese. Artigo 7.- Organización e xestión dos centros cívicos sociais A organización dos centros cívicos sociais responderá aos principios de polivalencia dos espazos e de axeitada integración dos servizos que se van prestar. Estes centros serán xestionados ordinariamente por un consello reitor en cuxo ámbito se atope situado o devandito local, coa composición, funcións e atribucións recollidas neste regulamento. Naqueles centros exclusivamente ocupados por unha única asociación non resultará precisa a súa constitución. En calquera caso se residencia e reserva no Concello de Narón, a potestade última de decisión sobre a adscripción de locais e dependencias ás distintas entidades e asociacións e sobre o réxime da súa utilización, así como a facultade de deixar sen efecto ou acordar a revogación, sen dereito a indemización ningunha, de calquera autorización previa de ocupación ou uso daqueles espazos. Artigo 8.- Os consellos reitores Os consellos reitores son órganos integrados por representantes de todas as asociacións ou entidades que ocupen de forma estable espazos ou dependencias nos respectivos centros cívicos sociais, en función da efectiva representatividade daquelas e do seu número de asociados. A concreta adscrición dos seus compoñentes será acordada libremente por aquelas entidades. Contarán cun/cunha presidente/a e un/unha secretario/a elixidos/as democraticamente de entre os seus membros. O réxime das convocatorias, sesións, adopción de acordos e redacción de actas, será acordada polo propio consello reitor con plena observancia do disposto na lexislación de réxime xurídico do sector público. Poderá acordarse unha representación unipersoal das asociacións e entidades que o integren con voto ponderado, e a presidencia resolverá co voto de calidade os empates que se poidan producir. Así mesmo, queda facultada a asistencia voluntaria ás xuntanzas do/da titular da Concellería de Participación Cidadá. En todo caso os consellos reitores terán que aprobar os regulamentos internos de funcionamento de cada centro cívico social, que incluirán preceptivamente as seguintes atribucións en relación coa axeitada xestión dos inmobles, como competencias propias daqueles órganos: Planificar as actividades e uso do centro por asociacións e usuarios. Velar pola boa prestación dos servizos e o correcto funcionamento do centro cívico. Fixar as condicións para a utilización do inmoble por parte das entidades interesadas. Promover e facilitar a utilización harmonizada do centro por colectivos ou entidades, con preferencia para os da parroquia onde estea situado o centro (en caso de discrepancias o concello está facultado para intervir excepcionalmente, garantindo o uso por parte destes grupos ou entidades de acordo coa súa representatividade). Velar polo correcto funcionamento dos centros cívicos sociais e a súa conservación, de acordo coas directrices emanadas da Concellería de Participación Cidadá, da Alcaldía e do Pleno da Corporación. Redactar e aprobar o presuposto anual de funcionamento. Redactar e aprobar os programas de actividades conxuntas que se realicen e aprobar o cronograma (cadro de actividades, horarios, días e entidades organizadas) de todas as actividades previstas no centro. Presentarlle iniciativas, propostas ou suxestións ao concello, para ser discutidas no Consello Xeral de Participación Cidadá. Informar á veciñanza sobre os seus dereitos e deberes en relación coa Administración municipal, facilitándolles o seu exercicio e cumprimento. Aprobar as normas de réxime interior, con pleno acatamento das disposicións contidas neste regulamento. Implantar e manter as medidas de prevención de riscos laborais e emerxencias que afecten aos locais e resulten de obrigado cumprimento. Artigo 9.- Actividades De acordo coas normas de réxime interior as asociacións e usuarios particulares planificarán as actividades que se van desenvolver no centro cívico social. O Concello de Narón, a proposta do consello reitor, poderá revogar a autorización de uso de salas ou espazos cando as actividades a realizar poidan causar molestias evidentes para os demais usuarios do centro ou para os veciños do inmoble, unha vez que se constate que a devandita actividade comporta riscos ou molestias a estes. Así mesmo, o concello resérvase o dereito de inspeccionar as actuacións obxecto de autorización coa finalidade de verificar a súa adecuación á programación e ás condicións establecidas no presente regulamento, e decretar, tras unha audiencia ao interesado, a suspensión cautelar e/ou definitiva da actividade, cando resulte acreditada a deficiente ou inadecuada utilización do dominio público, a alteración das normas de respecto e convivencia, a perturbación doutras actividades, ou razóns, en fin, de indubidable interese público. Artigo 10.- Beneficiarios/usuarios 1.- Poderán ser beneficiarios/usuarios dos centros cívicos sociais, as asociacións ou entidades inscritas no Rexistro municipal de entidades cidadás (sempre que conten cos datos debidamente actualizados anualmente e con independencia da localización da súa sede social); ou mesmo grupos ou colectivos informais constituídos para a realización dunha actividade; así como as persoas físicas, sempre e cando cumpran os seguintes requisitos: Que as súas actividades fomenten o asociacionismo, a formación integralda cidadanía, a promoción e participación cidadás e a integración e interacción social. Que as súas actividades non teñan ánimo de lucro.2.- Na determinación da condición de beneficiario atenderase aos seguintes criterios de prioridade: 1.- Entidades que realicen as actividades de forma periódica.2.- Aquelas que realicen actividades de forma ocasional ou temporal.3.-Aquelas outras que non desenvolvan actividades e o uso pretendido do local municipal sexa unicamente como sede social.3.- As actividades que se programen por parte dos usuarios deberán solicitarse por escrito ante o consello reitor responsable da xestión do centro cívico coa suficiente antelación e deberán conter como mínimo os datos identificativos do peticionario ou asociación ou entidade á que representa, a clase de actividade pretendida, material a empregar, horario, responsables, dereitos e deberes dos usuarios e asistentes e temporalidade ou permanencia do uso. A simple sinatura da solicitude de espazos suporá a incondicional aceptación das normas de funcionamento do centro correspondente.4.- As peticións serán atendidas – sobre a base dos principios de transparencia, obxectividade e igualdade de oportunidades - en función da dispoñibilidade dese momento e das restantes iniciativas que se presentasen. No suposto de concorrencia de dúas ou máis actividades diversas no mesmo espazo e horario, propiciaranse fórmulas que eviten a exclusión dunha delas. En caso de persistir o conflito atenderase aos seguintes criterios: a) representatividade dos solicitantes, resultando preferentes aquelas entidades que pertenzan ao contorno xeográfico da localización do centro; b) indispoñibilidade doutro local para a realización da actividades; c) grao de demanda por parte da cidadanía; d) achega de recursos propios, humanos, materiais e económicos; e) experiencia, calidade ou carácter innovador da actividade, e complementariedade coas actividades municipais; e f) repercusión e impacto positivo que se considere que vaia producir o proxecto polo número de beneficiarios/as, perfís do colectivo, perspectiva de xénero, etc. Artigo 11.- Dereitos dos usuarios Serán dereitos dos usuarios: Utilizar as instalacións do centro cívico social habilitadas para o seu uso e nos horarios establecidos polo consello reitor. Dispoñer das instalacións en perfecto estado e adecuadas para o seu uso. Recibir asesoramento e información sobre as actividades levadas a cabo no centro, dependentes tanto das entidades asociativas como do propio concello. Recibir un trato agradable e cordial das persoas responsables do centro, ou que desempeñen o seu labor profesional nel. Exercer os seus dereitos de acceso, modificación e cancelación dos datos de carácter persoal almacenados en ficheiros do centro, de acordo coa Lei 15/1999, do 13 de decembro, de protección de datos de carácter persoal. Formular as queixas, demandas e suxestións que consideren oportunas. Artigo 12.- Obrigas Constitúen obrigas dos usuarios dos centros: Respectar aos demais usuarios do local amosando un comportamento cívico e tolerante. Facer e garantir un bo uso das instalacións, mobiliario, equipamento e materiais que se utilicen, atendendo, se é o caso, ás indicacións das persoas responsables das actividades. Se se producisen danos ou desperfectos polo mal uso, faranse responsables da súa reparación ou da reposición integral do ben orixinal. Utilización exclusiva das salas ou dependencias solicitadas e autorizadas e nos horarios previstos, baixo a supervisión da persoa responsable, e sen prexuízo da utilización dos espazos comúns e con pleno respecto das súas capacidades. Non se admitirá o uso para fins distintos aos establecidos na programación do centro. Acatar e cumprir cantas recomendacións ou instruccións sinalen as persoas responsables do centro. Satisfacer as taxas ou prezos que poidan establecerse como achega das persoas usuarias por participar nas actividades do centro cívico. Cumprir os horarios e as demais normas de organización e funcionamento establecidas polo consello reitor no Regulamento de réxime interior. Informar ás persoas responsables do centro de cantas anomalías se detecten no funcionamento ou servizos prestados naquel. Artigo 13.- Instalacións A excepción dos espazos que expresamente se asignen á prestación de servizos municipais de carácter estable e os que sirvan de sede das asociacións e entidades autorizadas, as salas e demais dependencias terán un uso aberto e compartido por todos os posibles usuarios. O consello reitor e as asociacións e demais entidades ocupantes de espazos naqueles centros deberán amoblar as dependencias que se lles asignen e proceder á contratación dos servizos que sexan necesarios para o exercicio da súa actividade (teléfono, fax, etc). Ademais o consello, como xestor do centro, será responsable da garda e custodia das chaves do inmoble. Unha copia destas obrará no concello así como unha copia de cantas chaves existan das diferentes salas ou dependencias de cada centro. Deberase publicar nun lugar visible á entrada do centro un cartel indicativo da súa programación unha vez aprobada. Artigo 14.- Mantemento. Obras e reformas O consello reitor e as asociacións e entidades usuarias serán responsables do coidado e mantemento do centro cívico e do seu mobiliario poñendo en coñecemento do concello as necesidades que xurdan en canto ao equipamento axeitado. Os consellos reitores, as asociacións de veciños e demais entidades que ocupen espazos nos centros cívicos sociais, non poderán executar obras de reforma, adecuación, mellora ou obra nova naqueles inmobles, sen a autorización municipal previa, para cuxo fin terán que presentar a través do consello reitor correspondente, por rexistro de entrada dirixido á Alcaldía, un escrito comprensivo das actuacións precisas, que, en todo caso, tenderán á debida conservación do inmoble. A execución de obras pola propia Administración municipal esixirá a comunicación para tal fin ao consello reitor, con antelación mínima suficiente. Artigo 15.- Horarios Os centros permanecerán abertos de acordo cos horarios establecidos polo consello reitor e conforme coa normativa vixente aplicable. Artigo 16.- Réxime económico O consello reitor elaborará e aprobará un orzamento anual que incluirá os gastos derivados da utilización común do centro e os ingresos resultantes dos recursos propios das asociacións ou entidades que o xestionan. Así mesmo, poderanse obter ingresos procedentes de subvencións, axudas, donativos ou cotas pola utilización das instalacións, ou calquera outros que permita a lei. A fixación de cotas pola utilización das instalacións deberá ser comunicada previamente ao concello. En ningún caso o consello reitor poderá esixir cota ningunha en relación coa participación dun usuario nunha actividade municipal, en cuxo caso unicamente procederá o aboamento da taxa municipal establecida na ordenanza. Ningunha asociación, entidade, colectivo ou persoa poderá instalar máquinas expendedoras, da índole que sexa, sen autorización municipal. Os consellos reitores xestionarán os seus ingresos procedentes das máquinas expendedoras, utilizándoos na súa totalidade para o mantemento do centro cívico ou para a súa mellora. As actividades suxeitas a prezo ou cota (agás as do propio concello), requirirán a aprobación do consello reitor, debendo as asociacións ou entidades organizadoras efectuar unha proposta da porcentaxe daqueles ingresos que se dedicará ao mantemento do centro, e que xestionará o consello. Os gastos comúns de limpeza e reposición de consumibles, serán sostidos por todas as entidades con sede e/ ou actividade no centro, proporcionalmente en función da ocupación e da súa actividade neste. Os gastos de consumo eléctrico, de auga, gas, etc, e os derivados da degradación natural dos materiais construtivos serán por conta do concello. Non obstante, o consello reitor, tras apercibimento por unha soa vez, poderá ser sancionado coa obriga de aboar aqueles gastos por tales conceptos, sempre que excedan dun uso racional dos devanditos recursos. Os criterios mínimos para fixar a contribución de cada entidade a estes gastos serán: tempo de utilización, superficie utilizada, número de usuarios/as. O consello reitor xestionará e formalizará unha póliza de seguros de responsabilidade civil de maneira solidaria coas asociacións e demais entidades que ocupen espazos ou desenvolvan a súa actividade no local, na que figurarán coma titulares estas, e que se aboará proporcionalmente en función aos criterios anteriormente sinalados. Os gastos de mantemento e uso ordinario do centro cívico social correrán a cargo do consello reitor e deberan vir contemplados no presuposto anual. Artigo 17. Réxime sancionador De acordo coa normativa legal vixente o regulamento de réxime interior de cada centro cívico social contemplará as sancións das persoas usuarias que non respecten as normas de uso das instalacións e os seus horarios, así coma as sancións as entidades asociativas ou colectivos que non cumpran coas súas obrigas. Artigo 18. Outras potestades municipais O concello reservase a súa potestade de resolver os conflitos non resoltos por este regulamento ou polas normas que se elaboren de réxime interno, na salvagarda dos intereses xerais. Así mesmo, o Concello de Narón, en uso das prerrogativas legalmente recoñecidas e en virtude dos poderes dominicais que exerce sobre os seus bens, asumirá e exercerá directamente as competencias de ordenación e regulación do uso dos centros cívicos sociais, sempre que non exista ou non se constitúa un consello reitor (agás o sinalado na disposición transitoria), ou cando este se disolvese formalmente ou de feito, para garantir un uso adecuado e harmónico por parte da veciñanza e das asociacións e entidades. Correspóndelle ao Concello de Narón a interpretación do alcance e conxunto de cláusulas deste regulamento, de oficio ou a petición de parte. Artigo 19.- Ambigús/cafeterías dos centros cívicos sociais 1.- Os consellos reitores xestores daqueles inmobles nos que existan, á aprobación deste regulamento, espazos de dominio público destinados a ambigú ou cafetería, situados no interior dos centros cívicos sociais poderán proseguir na prestación desa actividade.2.- En calquera caso, o procedemento previsto para a ocupación deses espazos de dominio público será en réxime de concorrencia, de acordo co regulamentación xurídica contida na lexislación de patrimonio das administración públicas; no Regulamento de bens das entidades locais e demais normativa de aplicación. Aqueles consellos reitores, xestores dos centros cívicos, que desexen contar con ese servizo terán que presentar no Rexistro municipal un escrito dirixido á Alcaldía no que xustifiquen a oportunidade ou necesidade desa prestación, e fagan a relación das condicións que se deberían incluír nas bases para a devandita autorización. O escrito de condicións deberá conter como mínimo os seguintes apartados: a) Requisitos que deben reunir os/as solicitantes. b) Descrición dos materiais e enseres cos que conta o centro e aqueles que, se é o caso, deba achegar o/a solicitante. c) Prazo de autorización do servizo de cafetería. d) Calquera outra condición específica que sexa particular para o devandito servizo (limpeza, horario de apertura e peche, etc.) Unha vez recibida a solicitude, a Alcaldía incoará un expediente de ocupación do espazo de ambigú/cafetería, por convocatoria pública, de acordo cos trámites previstos no artigo 96 da Lei 33/2003, do 03 de novembro. O prazo de presentación de ofertas será publicado nos termos previstos na lexislación vixente e nun lugar visible do centro cívico social no que se sitúe aquela dependencia. Logo de rematar a tramitación do expediente a Alcaldía ditará unha resolución de autorización no prazo máximo previsto no artigo 96.6 da Lei 33/2003 e co contido mínimo que prevé o artigo 92.7 desa norma.3.- Se durante o transcurso da prestación deste servizo de ambigú/cafetería ocorresen feitos tales que menoscabasen a súa prestación ou a súa dación fose deficiente ou contraria ao interese público, o consello reitor terá que comunicarllo á Alcaldía, co fin de que o concello poida adoptar os apercibimentos que resulten precisos, previos, se é o caso, ao desafiuzamento administrativo previsto na normativa de aplicación.4.- O/a adxudicatario/a da xestión do servizo de ambigú/cafetería estará obrigado a ter á súa disposición a licenza fiscal que o/a autorice para o exercicio da actividade así como cantas autorizacións sanitarias ou de calquera índole lle resulten esixibles segundo a prestación do servizo que leve a cabo e as súas características. O Concello de Narón poderá esixir, así mesmo, a tenza de póliza de responsabilidade civil fronte a terceiros e a póliza de seguros que cubra a todo risco o ben obxecto de adxudicación. Artigo 20.- Vixencia e revogación da cesión O acordo de cesión estará vixente mentres subsistan as condicións baixo as cales foi outorgado e extinguirase por disolución do consello reitor, renuncia ou mutuo acordo. A cesión da xestión do centro cívico social poderá ser revogada unilateralmente polo Concello de Narón en calquera momento por razóns de interese público sen dereito a indemnización. Igualmente, o Concello de Narón resérvase a súa potestade para instalar oficinas municipais permanentes nas dependencias daqueles inmobles; e de prestar alí os servizos públicos municipais procurando harmonizar os seus horarios e espazos co normal funcionamento de cada centro. TÍTULO III.- DAS INSTALACIÓNS OU DEPENDENCIAS EN EDIFICIOS DEMANIAIS MUNICIPAIS, SUSCEPTIBLES DE OCUPACIÓN PRIVATIVA NORMAL Artigo 21.- Obxecto A utilización e uso dos edificios, instalacións ou dependencias municipais deportivos e culturais, de carácter demanial, susceptibles de ocupación privativa normal ou acorde coa súa propia natureza, regularase pola específica normativa de réxime interior que para tal fin se aprobe polos respectivos padroados de Deportes e Cultura. Non obstante, serán de aplicación os artigos seguintes para a utilización ou uso temporal e privativo de diversas dependencias da Casa da Cultura e da Casa da Mocidade, así como da Sala de Informática e a Aula da Biblioteca Central do Alto do Castaño. Artigo 22.- Beneficiarios/as Poderán solicitar a ocupación privativa e temporal dos bens sinalados no último parágrafo do artigo anterior entidades, institucións, asociacións ou mesmo traballadores/as autónomos/as ou sociedades mercantís vinculadas contractualmente co Concello de Narón que requiran dun espazo para a axeitada prestación da súa actividade sempre que esta se atope vinculada á prestación dunha actividade de interese municipal ou xeral; dun servizo público ou dun programa de actuación municipal. Artigo 23.- Natureza A autorización de ocupación privativa será sempre temporal e en precario, e outorgarase discrecionalmente polo tempo indispensable para a execución dunha determinada actuación vinculada á prestación dunha actividade/servizo público/programa de actuación, de que se trate, podendo ser revogada unilateralmente polo órgano competente en calquera momento por razón de interese público, sen xerar dereito a indemnización. Artigo 24.- Convenios de cesión O acordo de autorización da cesión do uso do local ou dependencia municipal formalizarase en convenio asinado para o efecto, no que se incluirán o réxime de uso do local e o prazo de duración. O réxime dos gastos relativos ás dependencias situadas en edificios de natureza demanial, obxecto de utilización privativa, especificarase no correspondente convenio. Artigo 25.- Horario O horario de apertura e peche dos locais ou dependencias situados en edificios demaniais respectará, en todo caso, o propio da instalación municipal de que se trate. TÍTULO III.- DOS INMOBLES MUNICIPAIS DE NATUREZA PATRIMONIAL RÉXIME DE AUTORIZACIÓNS E ORGANIZACIÓN Artigo 26.- Entidades cesionarias e requisitos Poderán solicitar a cesión de uso dos bens sinalados no artigo 2 C) deste regulamento as asociacións e entidades sen ánimo de lucro que reúnan os seguintes requisitos: Estar legalmente constituídas segundo a forma xurídica que lle corresponda e posuír personalidade xurídica propia. Estar inscritas no Rexistro municipal de entidades cidadás do Concello de Narón gardando os seus fins institucionais expresos estreita relación cos servizos de natureza sociocomunitaria, cultural ou xuvenil; e ter os seus datos debidamente actualizados, de acordo coas previsións recollidas no Regulamento de participación cidadá. Carecer de ánimo de lucro e non depender económica ou institucionalmente de entidades lucrativas. Así pois, unha entidade será considerada sen ánimo de lucro cando así se recolla expresamente nos seus estatutos e non desenvolva actividade económica ningunha, ou en caso de levala a cabo, o seu beneficio repercuta no cumprimento das finalidades de interese xeral que estean recollidas nos seus estatutos, sen que se leve a cabo ningún reparto de beneficios directos ou indirectos entre os/as socios/as ou terceiras persoas. Atoparse ao corrente das súas obrigas fiscais coa Axencia Estatal da Administración Tributaria, a Delegación de Facenda da Comunidade Autónoma de Galicia, a Tesourería Territorial da Seguridade Social e o propio Concello de Narón, respectivamente. Xustificar debidamente a necesidade do local por carecer dun espazo axeitado para o desenvolvemento dos seus programas ou actividades. Presentar un programa de actividades ou actuacións de contido sociocomunitario, cultural ou xuvenil que sexa tecnicamente viable. Ter, se é o caso, xustificadas en prazo e de acordo coas bases reguladoras de cada convocatoria as subvencións concedidas con anterioridade polo Concello de Narón.2.- O cumprimento destes requisitos deberá ser acreditado coa presentación da solicitude de cesión de uso, e deberán manterse en todo caso, ao longo de todo o período de duración da cesión de uso dos inmobles municipais. O incumprimento destes requisitos será causa automática de extinción do dereito de uso/utilización previamente notificada á asociación privada, fundación pública ou entidade de iniciativa social. Artigo 27.- Natureza das autorizacións 1. As autorizacións de cesión de uso, en réxime de concorrencia, serán sempre temporais e en precario, e outorgaranse por tempo determinado sen que en ningún caso a súa duración, incluídas as prórrogas, sobrepase os catro anos.2. Tales autorizacións, polo tanto, poderán ser revogadas unilateralmente polo órgano competente en calquera momento por razón de interese público, sen xerar dereito a indemnización, cando resulten incompatibles coas condicións xerais aprobadas con posterioridade, xeren danos no dominio público, impidan a súa utilización para actividades de maior interese público ou menoscaben o uso xeral.3. O acordo de autorización da cesión do uso do local ou dependencia municipal, que se formalizará nun convenio asinado para o efecto, incluirá, en todos os casos: O réxime de uso do local, exclusivo ou compartido. A asunción dos gastos que se acorde así como o compromiso de utilizar o local segundo a súa natureza e de entregalo no estado no que se recibiu. A asunción da responsabilidade derivada da ocupación, con mención da obligatoriedade de formalizar a oportuna póliza de seguro, aval bancario ou outra garantía suficiente. A aceptación da revogación unilateral, sen dereito a indemnización, por razóns do interese público, nos supostos previstos no apartado 2 deste artigo. A reserva por parte do concello da facultade de inspeccionar o ben obxecto de autorización, para garantir que este é usado de acordo cos termos da autorización. O prazo e réxime de prórroga que, en todo caso, requirira a previa autorización. As causas de extinción. Artigo 28.- Autorizacións en réxime de concorrencia 1. O procedemento para o outorgamento das autorizacións en réxime de concorrencia poderá iniciarse de oficio ou a solicitude de persoa interesada.2.- A iniciación de oficio realizarase mediante unha convocatoria aprobada polo órgano competente, que se publicará no Boletín Oficial da Provincia e na páxina web, sen prexuízo de utilizar outros medios adicionais de difusión. Os interesados disporán dun prazo de trinta dias hábiles durante o que poderán presentar solicitudes.3.- Nos procedementos iniciados a petición de particulares, o concello, por medio de anuncio público, dará publicidade ás solicitudes que se presenten, a través da súa publicación no BOP e na páxina web, sen prexuízo da posible utilización doutros medios adicionais de difusión e abrirase un prazo de 30 días durante o que poderán presentar solicitudes outros interesados. Artigo 29.- Convocatoria pública A convocatoria conterá necesariamente os seguintes extremos: a) Indicación do presente regulamento e da data e número do Boletín Oficial da Provincia no que está publicado. b) Determinación dos locais dispoñibles e as súas condicións e horarios xerais. c) Obxecto, condicións e finalidade da cesión de uso. d) Indicación de que a cesión se realiza mediante o procedemento de concorrencia competitiva. e) Requisitos para solicitar a cesión de uso/utilización e forma de acreditalos. f) Criterios de valoración/adxudicación e a súa concreta ponderación, de acordo co sinalado no artigo seguinte. g) Indicación dos órganos competentes para a instrución e resolución do procedemento. h) Prazo de presentación das solicitudes. i) Documentos e informacións que deben acompañar a petición. j) Prazo de resolución e de notificación. k) Indicación de que a resolución pon fin á vía administrativa, recursos procedentes e órgano ante o que interpoñelos, se é o caso. l) Medios de notificación ou publicación utilizados.2. O prazo de presentación das solicitudes establecerase nas respectivas convocatorias, tendo en conta o volume da documentación a presentar e a dificultade que entrañe a súa obtención e non poderá ser inferior a 15 días hábiles a contar desde o día seguinte ao da publicación do anuncio da convocatoria no Boletín Oficial da Provincia e na páxina web. Artigo 30.- Criterios de adxudicación Os criterios xerais a ter en conta para a adxudicación motivada son os seguintes: 1. Entidades que teñan como fin o desenvolvemento de servizos, programas, proxectos ou actuacións vinculados á promoción dos ámbitos sociocomunitarios, cultural ou xuvenil en Narón ou na comarca, primando en todo caso os de proxección directa no contorno xeográfico.2. Entidades que teñan unha traxectoria recoñecida de traballo neses ámbitos e demostren unha coordinación cos diferentes departamentos municipais.3. Entidades que non dispoñan dun espazo propio no municipio para o desenvolvemento da actividade propia da asociación, tendo prioridade as asociacións que realicen actividades de forma estable.4. Programa de servizos ou actividades desenvolto no ano anterior e a previsión para o próximo exercicio (custos, recursos humanos, temporalización, etc). 5. Número de socios/as e interese xeral da actividade para a cidadanía, tendo en conta a complementariedade coas actividades municipais. Artigo 31.- Comisión de avaliación. Composición e funcións Polo presente regulamento créase expresamente unha comisión de avaliación co fin de exercer as funcións de instrución e avaliación das solicitudes de cesión de uso / utilización temporal dos locais e dependencias, que se presenten. Composición: -Presidente/a: o/a concelleiro/a da área correspondente. -Vogais: Dous/dúas funcionarios/as ou persoal laboral do correspondente servizo que designe a Alcaldía para estes efectos. -Secretario/a: o/a do concello ou funcionario/a en quen delegue. Funcións: -Informar as solicitudes presentadas comprobando que as entidades solicitantes cumpren con todos os requisitos esixidos na presentes regulación, así como que a documentación esixida se atopa completa e que o programa de actividades ou actuacións previstas ten un contido sociocomunitario, cultural ou xuvenil. -Solicitar canta documentación ou informes sexan precisos para a realización das súas funcións. -Elaborar unha proposta avaliadora provisional non vinculante de asignación de locais. -Convocar a todas as entidades solicitantes que cumpran cos requisitos esixidos na convocatoria a unha reunión para a exposición do seu programa de actividades así como para a xustificación do uso solicitado. O/a secretario/a da comisión avaliadora levantará acta da reunión que incluirá unha proposta de avaliación e de asignación de locais para a súa remisión ao órgano competente para resolver. Artigo 32.- Solicitudes As solicitudes deberán presentarse no Rexistro Xeral do concello e deberase achegar a seguinte documentación: a) Instancia xeral, na que se indique o interese da asociación á hora de poder obter un espazo no local ou dependencia municipal de que se trate, que terá que ser subscrita pola persoa que acredite a representación da asociación ou entidade. b) Copia dos estatutos e da acta fundacional. c) Documento acreditativo da inscrición no Rexistro de entidades cidadás do Concello de Narón, sendo suficiente para acreditalo indicar o número de inscrición nese rexistro achegando aquela de oficio polo Departamento de Patrimonio do Concello. En calquera caso haberá de ter os seus datos debidamente actualizados, de acordo coas previsións recollidas no Regulamento de participación cidadá. d) Memoria de actividades e memoria financeira do ano anterior, e programa anual e orzamento de servizos do ano en curso. e) Presentación de declaración xurada onde quede constancia de que carecen dun local propio onde poder desenvolver o seu labor no municipio naronés. f) Na solicitude deberase indicar tamén os horarios previsibles de uso para o correcto desenvolvemento dos seus fins, e se os servizos que van a prestar necesitan dun espazo permanente ou este pode ser compartido. Artigo 33.- Órgano competente para instruír e resolver. Listas de agarda 1. A instrución do procedemento compete ao servizos Sociocomunitario e de Patrimonio municipais.2. O órgano competente para resolver é a Alcaldía do Concello de Narón.3. A resolución, que se ditará no prazo máximo de tres meses, determinará nos supostos de autorización do uso temporal, e en función da dispoñibilidade dos locais, as condicións e horario de uso que se recollerán no convenio que se asinará entre ambas as dúas partes, en proba da súa conformidade.4. A ausencia de resolución no prazo sinalado permite entender desestimada a petición.5.- Elaboración de lista de agarda e réxime de uso de locais vacantes. As entidades solicitantes que non resulten beneficiarias a pesar de cumprir todos os requisitos esixidos na convocatoria quedarán en lista de agarda por orde de puntuación para un posible uso compartido posterior ou para supostos de renuncia ou extinción da cesión de uso por parte dunha entidade adxudicataria. Se existen locais vacantes tras a finalización da presente convocatoria, o órgano competente poderá autorizar a súa cesión de uso a aquelas entidades de interese social que cumpran con todos os requisitos establecidos neste regulamento, e presenten a súa solicitude por rexistro xunto con toda a documentación precisa. DAS NORMAS XERAIS DE USO Artigo 34.- Usos 1. Os espazos cedidos poderán ser de uso compartido ou exclusivo (motivándose así no expediente polas características das actividades que se van desenvolver e coordinándose entón os horarios de acceso das entidades). O uso destes espazos limitarase a aquelas accións que son propias de cada organización e que estean recollidas nos obxectivos dos seus estatutos. O acordo de cesión ou autorización de uso poderá concretar con maior amplitude este uso.2. A utilización dos espazos comúns do edificio municipal deberá ser solicitada e autorizada polo órgano competente, podendo empregarse estes espazos para a realización de actividades puntuais. Artigo 35.-Mantemento 1. As entidades cesionarias están obrigadas á conservación e limpeza dos espazos cedidos tanto de uso exclusivo como de uso compartido, así como os demais espazos e instalacións de utilización común e responderán dos danos que poidan xurdir do uso do mobiliario por parte dos seus membros e usuarios, ben por acción ou por omisión, debendo proceder á súa reparación ou substitución por outros de igual ou semellante calidade, tras a autorización do concello.2. Os gastos de teléfono, luz, auga e gas dos locais patrimoniais cedidos para uso compartido ou individualizado correrán a cargo da entidade cesionaria, non podendo repercutir o seu importe no concello. Artigo 36.- Horarios 1. Uso individualizado As entidades beneficiarias dun despacho ou dependencia de carácter patrimonial e de uso individual poderán fixar o horario de apertura e peche segundo as súas necesidades, sempre e cando se respecte a normativa en vigor.2. Uso compartido a) Cando o espazo de uso cedido sexa a compartir cunha ou varias entidades, estas haberán de subscribir un convenio entre elas no que contemplarán os días e horarios en que poderán ser utilizados por cada asociación. Tal documento será debidamente entregado no concello. Será causa de extinción da cesión de uso para todas elas o non acadar un acordo ou non subscribir o devandito convenio. b) O uso fóra do horario fixado, que será excepcional, deberá contar coa autorización previa do órgano competente do concello (a Alcaldía). Artigo 37.- Espazos comúns O Concello de Narón establecerá cales son os espazos de uso común no edificio municipal correspondente, a súa finalidade e a utilización que se pode facer deles. Artigo 38.- Actividades non permitidas No interior dos locais cedidos e dentro do respecto á autonomía da asociación, non se poderán desempeñar funcións que vaian en contra dos principios de igualdade das persoas, polo que se prohibe a realización de calquera acto de carácter violento ou que atente contra a dignidade persoal ou discrimine persoas ou grupos por razón de raza, sexo, relixión, opinión ou orientación sexual ou calquera outra circunstancia persoal ou social; así como calquera actividade contraria á saúde ou ao medio ambiente. Prohíbese a utilización dos espazos públicos cedidos para a realización de actividades económicas que non estean recollidas nos estatutos da asociación, facendo fincapé nas que poidan resultar molestas, insalubres, nocivas ou perigosas. Artigo 39.- Responsabilidade civil As entidades beneficiarias da cesión de uso deberán formalizar a oportuna póliza de seguro que garante a cobertura dos danos ou prexuízos que se poidan ocasionar. OBRIGAS DAS PARTES Artigo 40.- Das obrigas das cesionarias 1. Todas as entidades e asociacións estarán obrigadas a cumprir as normas xerais contidas neste regulamento e, en concreto: a) Respectar os horarios establecidos no convenio de cesión. b) Destinar o espazo cedido a finalidades propias da entidade, desenvolvendo o seu programa de actividades, como tamén o que estableza o convenio ou poida autorizar o concello. c) Non realizar no local ou dependencia municipal ningún tipo de publicidade mercantil de terceiros, excepto que sexa autorizado polo concello, entendendo por publicidade todo aquilo que teña por obxecto promover a compravenda ou contratación de servizos e/ou bens das súas actividades. d) Respectar o uso para o que se concederon os espazos comúns. e) Non causarlle molestias á veciñanza da zona mentres se utilicen as instalacións, sempre tendo presente as medidas establecidas na normativa vixente. f) Manter os espazos asignados para o seu uso en óptimas condicións de salubridade e hixiene. g) Responsabilizarse das chaves das dependencias. Para tal fin o convenio de cesión especificará a persoa física que se fai responsable do uso do local, e á que se lle entregará unha única chave da porta de acceso e outra do despacho, se é o caso, así como de calquera outra que resulte necesario utilizar; podendo en casos excepcionais e tras petición escrita ao concello, autorizarse a realización doutras copias. A última entidade en abandonar o local será a responsable do peche da porta de entrada. h) Non ceder a terceiros, sexa ou non persoa socia da entidade, o uso do espazo que foi concedido. i) Reverterlle ao concello, unha vez que se resolva o acordo de cesión ou autorización de uso, os espazos e bens obxecto da cesión no seu estado orixinario, exceptuando o desgaste sufrido polo uso. j) Publicitar a colaboración do concello en todos os eventos e elementos divulgativos deseñados e distribuídos. k) Achegarlle ao concello a memoria xustificativa de servizos, atencións ou actuacións concretas prestadas no Concello de Narón e para os seus veciños e veciñas, incluíndo datos cuantitativos e cualitativos e estimación de custos das medidas prestadas. l) Facilitar o acceso do persoal do concello aos diversos espazos e proporcionar a información que lles sexa requirida. m) Asistir ás xuntanzas para as que sexan formalmente convocadas polo Concello de Narón. Artigo 41.- Facultades de inspección O concello dispón en todo momento da facultade de seguimento e inspección en canto á vixilancia do cumprimento destas normas, da normativa vixente e do acordo de cesión. Así mesmo, o Consistorio de Narón poderá exercer a potestade para inspeccionar se se comproban incumprimentos graves por parte da entidade beneficiaria, podendo esixir o seu cumprimento ou extinguir a cesión. Artigo 42.- Obrigas do concello O Concello de Narón ten as seguintes obrigas: a) As que se deriven desta normativa reguladora e da legalidade vixente. b) Manter en boas condicións de salubridade e hixiene as instalacións. c) As reparacións e reposicións que teñen como fin o mantemento do edificio e o mobiliario. d) O mantemento dos extintores e sistema de alarma, se é o caso, agás que no convenio que se asine se dispoña outra cousa diferente. Artigo 43.- Causas da extinción da cesión de uso O acordo de cesión de uso dos locais poderá extinguirse por algunha das seguintes causas: Finalización do período inicial concedido, das prórrogas ou, en todo caso, aos catro anos da cesión, sen prexuízo de que a entidade saínte poida participar na nova licitación que se convoque. Falseamento dos datos facilitados ao concello para adquirir o dereito ao uso ou perda dos requisitos esixidos para participar na convocatoria. Utilización do local para fins distintos aos establecidos no acordo de concesión. Pola realización de actividades, servizos ou outros non contemplados no convenio de cesión ou que vaian en contra das normas reguladoras, especialmente actividades económicas con lucro para particulares. Disolución ou suspensión da entidade. Incumprimento grave das obrigas establecidas neste regulamento e especificamente o incumprimento das obrigas recollidas no artigo 40 e no artigo 36.2. a). Mutuo acordo entre as partes. Por renuncia da entidade. Por falta de utilización efectiva dos espazos cedidos. Enténdese que non existe utilización efectiva cando nun período continuado de dous meses non se realizara no local actividade ningunha. Pola necesidade motivada do uso do local para a prestación doutros servizos públicos que así o requiran, discrecionalmente aprezada polo Concello de Narón. Unha vez resolto ou extinguido o acordo de cesión, a entidade deberá reintegrarlle ao Concello de Narón o uso do espazo no termo máximo de 15 días e efectuar a entrega das chaves. En caso contrario, será responsable dos danos e perdas que poida ocasionar a demora. A extinción da cesión de uso por calquera causa non dará dereito á entidade ou entidades afectadas a ningún tipo de indemnización ou compensación económica. Disposición transitoria primeira.- Consellos reitores Os consellos reitores dos centros cívicos sociais xa constituídos con anterioridade á aprobación deste regulamento terán que adaptar a súa composición e funcionamento ao disposto nesta normativa no prazo de tres meses que comezará a contar dende a súa entrada en vigor, que rexerá en todo caso para calquera modificación que se producise. Os centros cívicos ocupados por varias asociacións ou entidades que non constituísen o seu consello reitor haberán de proceder á súa efectiva constitución nun prazo máximo de seis meses que comezará a computar dende a entrada en vigor deste regulamento. En virtude do establecido no artigo 7 deste regulamento, o centro cívico social da parroquia de Doso será xestionado pola súa asociación de veciños, ata que resulte preciso, se é o caso, a efectiva constitución dun consello Reitor, correspondendo a aquela asociación o exercizo das función previstas para os consellos reitores neste regulamento. O centro cívico que se está a executar na parroquia de Pedroso será xestionado polo consello reitor que se cree ou pola asociación de veciños, no suposto de non resultar precisa a constitución daquel órgano. Disposición transitoria segunda.- Utilización dos inmobles cedidos, de carácter patrimonial Os convenios de cesión de inmobles e dependencias de carácter patrimonial ou de propios, a favor de asociacións e outras entidades sen ánimo de lucro, actualmente en vigor, manterán a súa vixencia nos termos neles contemplados. Unha vez rematados os prazos das cesións ou as súas prórrogas os locais serán incluídos na convocatoria contemplada neste regulamento. Así mesmo, serán incluídas nesa convocatoria aqueles inmobles que puidesen estar sendo ocupados á entrada en vigor desta normativa, sen convenio de cesión ningún. Disposición derrogatoria A partir da entrada en vigor deste regulamento quedan derrogadas as disposicións ditadas por este concello que se opoñan, contradigan ou resulten incompatibles con el. Disposición final. Entrada en vigor Unha vez transcorrido o prazo de 15 días hábiles ao que se refire o art.65.2 –por remisión do 70.2-da Lei 7/1985, do 02 de abril, reguladora das bases do réxime local, e tras a súa publicación definitiva no Boletín Oficial da Provincia” De conformidade co disposto no Art.107.3 da Lei 30/92, de 30 de novembro sobre o Réxime Xurídico das Administracións Públicas e Procedemento Administrativo Común e co Art.10.1. b da Lei 29/1998, de 13 de xullo reguladora da Xurisdición Contencioso Administrativa, poderá interporse recurso contencioso-administrativo no prazo de 2 meses contados a partir da súa publicación ante a Sala do ContenciosoAdministrativo do Tribunal Superior de Xustiza da Galicia Narón, 18 de agosto de 2016 O ACALDE Melodia Marinoiu Alseda